Donează responsabil !

Eşti dezamăgit că nu poţi dona? Te înţelegem. Această decizie însă a fost luată după ce au fost analizate riscurile şi beneficiile donării atât pentru tine cât şi pentru pacienţi. Ai încredere în hotărârea medicului!

Chiar dacă nu e acelaşi lucru, poţi încă ajuta. Fii voluntar „O şansă pentru viaţă”. Promovează donarea de sânge în grupul tău de prieteni, mobilizează-i să doneze, ajută-ne când organizăm sesiuni mobile de donare.

Cât donezi: 
La o donare se recoltează 450 ml – 500 ml de sânge, cantitate ce se reface: ca volum în 24 ore, celular în aproximativ 12 săptămâni. 
Nu poţi dona mai puţin!

Siguranţa donării:
· Trusa utilizată pentru fiecare donare este sterilă şi de unică folosinţă.

· Nu există riscul contaminării cu HIV sau alte virusuri.

· Senzaţia de leşin sau de oboseală după donare este întâlnită rar.

· Poţi dona doar dacă starea de sănătate îţi permite şi te simţi bine.

După donare este recomandat:
· Să nu faci efort fizic

· Să nu ridici greutăţi în mâna din care s-a recoltat

· Să creşti consumul de lichide în primele 24 de ore după donare

Drepturile donatorului:
· Să primeşti rezultatele testelor efectuate pe sângele recoltat: RH; grupă sangvină; Hepatita B, C; HIV(SIDA); HTLV (leucemie); VDRL (sifilis); ALT (probe hepatice). 
Rezultatele sunt confidenţiale şi se ridică de către donator personal de la centrul de transfuzii.

· La cerere, ai posibilitatea efectuării şi a altor analize gratuite (calcemie, glicemie, transaminaze, colesterol, EKG, radiografie pulmonară). Acestea presupun o nouă recoltare la sediul centrului de transfuzii.

· 1 zi liberă de la locul de muncă (în cazul angajaţilor cu carte de muncă) sau o zi scutire de frecvenţă pentru elevi, studenţi şi militari, în ziua donării

· Decontarea cheltuielilor de transport dacă ai domiciliul sau reşedinţa în altă localitate decât cea în care îşi are sediul instituţia la care se face donarea de sânge

· Reducere de 50% la abonamentul pentru transportul în comun (pentru 30 de zile) dacă donarea se face la instituţia de profil din localitatea de domiciliu sau din cea în care donatorul este angajat.

· Alocaţie de hrană sub forma tichetelor de masă sau o masă (alimente) post donare la centrul de transfuzii

· Să fii informat asupra motivelor excluderii tale de la donare

Nu beneficiezi de aceste drepturi dacă din diferite motive nu ai putut dona 450 ml de sânge. În acest caz sângele recoltat va fi distrus.
Ce se întâmplă după donare cu sângele tău?
După donare sângele tău este separat în componente sale: leucocite, globule roşii, plasmă, trombocite. În paralel, probele recoltate la începutul donării sunt analizate pentru a se verifica dacă sângele este sigur pentru pacienţi. Către spitale vor fi distribuite doar produse sanguine din sânge sănătos. Spitalele în funcţie de numărul de pacienţi şi de complexitatea tratamentelor pe care urmează să le aplice solicita produse sanguine centrelor de transfuzii.

Frecvenţa donărilor de sânge total nu poate depăşi: 5 donări pe an pentru bărbaţi şi 4 donări pe an pentru femei.

Intervalul între două donări este de cel puţin 8 săptămâni.

Beneficii pentru organism: 
Sângele este împrospătat, imunitatea organismului creşte, riscul de paralizie şi accident vascular se reduc cu 30%. Un plus? În urma donării de sânge, rezistenţa organismului la şocuri creşte, astfel că, dacă vei suferi un accident, reacţia organismului îi va ajuta pe medici, acesta fiind deja obişnuit cu pierderea de sânge şi înlocuirea lui.

